《大人命题临本西岳华山碑》
清代·陆耀

汉隶十碑九皴剥，寻行可读存西岳。旧拓流传直万金，双钩摹勒违其朔。

兹本独无秋毫爽，谁欤妙手尚书荦。我家借临规九势，一波一磔斟雕琢。

岂无画沙与印泥，世人竞尚谷口学。不知斑駮非本真，当其脱手光濯濯。

即如晚出有曹全，正于姿致见高卓。不然徐韩皆唐贤，何不率臆逞肥浊。

蛇纡蚓绾递相师，唐人学汉无人觉。可惜神灵失呵护，竟同荐福毁雷雹。

郭髯赵崡今俱死，遗文金石谁商榷。

作者简介：（1723—1785）江苏吴江人，字朗夫，一字青来。乾隆十七年顺天乡试举人，十九年中会试明通榜。授内阁中书。历户部郎中、登州知府、山东运河道、布政使，官至湖南巡抚。到长沙拒受盐商陋规巨金。生平清节自励，不信星命。辑清初经世文为《切问斋文钞》，另有《切问斋集》、《河防要览》、《甘薯录》。